ก่อนอื่นต้องขอบคุณวงในสำหรับ Voucher ค่ะ ???? เป็นร้านที่ 2 ตั้งกะเล่นวงในมา ที่สามารถแย่งชิงแลก Voucher ได้ทัน 555 

ซึ่งร้าน Black Canyon ก็มีหลายสาขาทั่วประเทศนะคะ แต่จะว่าไป ก็ไม่ได้มีทุกห้างที่เปิดนะคะ รู้สึกว่าห้างเปิดใหม่ๆ จะไม่ค่อยมี อย่างวันที่ลองนี่ ไปเดินทั้งที่ East Ville ทั้ง The Walk ก็ไม่เจอ จนสุดท้ายก็มาลงที่สาขา Central รามอินทรานี่ค่ะ


(((การเดินทาง)))

ถ้ามาจากหลักสี่ พอเข้าเส้นรามอินทรา ผ่านไปรษณีย์ก็รีบชิดซ้าย เตรียมเข้าตัวห้างได้เลยค่ะ 

ตัวร้านจะตั้งอยู่ชั้นล่างสุดนะคะ ชั้นเดียวกันกับ Tops Supermarket 


(((บรรยากาศ-บริการ)))

ร้านกว้างขวางดีค่ะ บรรยากาศโอเคนะคะ มีโต๊ะค่อนข้างเยอะ การจัดเรียงโต๊ะก็ไม่แน่นมาก ลูกค้านั่งกันเกือบเต็มร้านก็ไม่รู้สึกอึดอัด

การบริการก็ใช้ได้เลยค่ะ น้องๆ พนักงานยิ้มแย้ม การบริการไม่บกพร่อง


(((อาหาร)))

ปกติไม่ค่อยได้เข้าร้าน Black Canyon นะคะ แต่พอได้นั่งดูเมนูอย่างละเอียด ก็ประหลาดใจระดับหนึ่งค่ะ เพราะรายการอาหารและเครื่องดื่มเค้ามีให้เลือกค่อนข้างเยอะ โดยจะแยกเล่มนูชัดเจนระหว่างอาหารและเครื่องดื่มค่ะ

อาหารคาว .. มีทั้งอาหารไทย-ฝรั่ง แบ่งได้เป็นหลายหมวดหมู่ค่ะ 

สำหรับอาหารฝรั่งจะมี ซุป สลัด แซนด์วิช มังสวิรัติ สเต็ก พาสต้า 

อาหารไทยจะมี ยำ กับข้าวเป็นถ้วยๆ ซึ่งมีครบค่ะ ทั้ง ต้ม ผัด แกง ทอด และก็ก๋วยเตี๋ยว อาหารจานเดียว ทั้งข้าว และอาหารเป็นเซ็ต 

ขนมหวานก็มีค่ะ ทั้งขนมไทยๆ พวกลอยแก้ว และไอศครีม

สำหรับเมนูเครื่องดื่ม เนื่องจากเค้าเด่นเรื่องกาแฟเนอะ ก็มีการเล่าถึงการได้มาของกาแฟเค้าด้วยค่ะ ข้อมูลได้ประโยชน์ดีมาก คือเล่ากันตั้งแต่ต้นกล้ากาแฟ จนถึงขั้นตอนการชงกาแฟ และประโยชน์ของกาแฟ

รายการเครื่องดื่มก็หลากหลายค่ะ มีทั้ง กาแฟร้อน กาแฟเย็น กาแฟเย็นปั่น ช้อคโกแลต ชาร้อน ชาเย็น ชาเขียว ชาไทย น้ำผลไม้ สมู้ทตี้ นม น้ำอัดลม และน้ำเปล่าค่ะ


(((อาหารที่ลอง)))

ระหว่างที่ browse เมนู ก็ประหลาดใจรอบที่สองค่ะ คือ มีอาหารไทยบางเมนู ที่เค้ามีการเคลมว่าได้สูตรชนะเลิศแชมป์โลก ที่จำได้คือ ต้มยำ กับ ผัดไทยเส้นจันท์ เลยเลือกลองหนึ่งเมนูแชมป์ค่ะ 


[[เส้นจันท์ผัดไทยกุ้งสด]] 
ราคา 135 บ. ให้คะแนน  3.5/5

พอได้จานอาหาร ดูไม่สวยงามแบบรูปในเมนูนะคะ แต่ผัดไทยก็มาเต็มจานค่ะ มีเครื่องมาให้ครบ ทั้งผักดิบ มะนาว และถั่วบด

ผัดไทยผัดเส้นออกมาแบบแฉะๆ นิดนึง เส้นเหนียวนุ่ม ไม่นิ่ม ไม่เละ ไม่แข็ง เหนียวนุ่มกำลังดี รสชาติออกหวานนำนิดนึง พอบีบมะนาว เติมน้ำปลา และสาดพริกป่นเข้าไปหน่อย ก็อร่อยเด็ดค่ะ ที่ติก็คงกุ้งที่ใช้ ส่วนตัวไม่ชอบทานกุ้งแช่ ที่เนื้อแก้วๆ ดึ๋งๆ ก็เลยแอบเฟลนิดนึงค่ะ


[[Mocha Glacier Frappe]]
ราคา 85 บ. คะแนน 4/5

คือปกติไม่ดื่มกาแฟค่ะ จะกาแฟร้อน กาแฟเย็น กาแฟดำ กาแฟนม กาแฟอะไรก็ไม่ค่อยดื่ม

แต่มาลองร้าน Black Canyon ซึ่งเค้าดังกาแฟ จะไม่ลองก็กระไรอยู่ เลยเลือกลองรายการแนะนำของเค้า ซึ่งดูแล้วไม่น่าจะเข้มกาแฟมากเท่าไหร่ค่ะ ก็คือ Mocha Glacier Frappe แก้วนี้

แก้วนี้มาเป็นแบบกาแฟปั่นผสมมอคค่านะคะ แล้วก็ยังโปะมาด้วยไอศครีมด้านบนอีก เย็นๆ ชื่นใจ ช่วยคลายร้อนได้ดีจริงๆ ค่ะ

รสชาติโอเคเลยนะคะ หวานหน่อย แต่ไม่หวานจัดมากเกินไป กาแฟก็ไม่เข้มเกิน แต่ถ้าใครชอบกาแฟเข้มๆ ก็อาจจะไม่ถูกใจเมนูนี้นะคะ แต่สำหรับเราชอบค่ะ ดื่มกาแฟปั่น พร้อมตักไอศครีมด้านบนกิน อากาศข้างนอกจะร้อนแค่ไหน ก็ไม่หวั่นละค่าา 555


[[บัวลอยน้ำขิง]]
ราคา 60 บ. คะแนน 3/5

ก็มาตรฐานทั่วไปค่ะ บัวลอยงาดำในน้ำขิง บัวลอยมาลูกไม่ใหญ่มาก หอมงาดำค่ะ น้ำขิงอุ่นมาร้อนกำลังดี ไม่หวานจัด ไม่ขมขิง ก็กำลังโอเคค่ะ



(((สรุป)))

โดยรวมก็ค่อนข้างประทับใจนะคะ อาหารมีให้เลือกหลากหลาย รสชาติโอเค ราคากลางๆ ไม่ถูกและไม่แพงจนเกินไป เครื่องดื่มก็อร่อยค่ะ